Karabus "hopelik" môre tuis | Maroela Media
Prof. Cyril Karabus, 'n Suid-Afrikaanse onkoloog, word uiteindelik Vrydag terug in die land verwag nadat die Verenigde Arabiese Emirate (VAE) glo 'n fout met sy visum gemaak het.
"Die probleme met sy visa word tans uitsorteer en hy behoort vandag die regte dokumente kry," het Michael Bagraim, Karabus se prokureur, gesê. "Karabus vertrek môreoggend op 'n direkte vlug na Kaapstad en behoort dan teen die middag terug in die land te wees," het Bagraim bygevoeg.
Karabus sou Woensdag teruggevlieg het na Suid-Afrika en 'n groot verwelkoming is vir hom in Kaapstad gereël. Hy sou om 11:00 vanaf Abu Dhabi vlieg ná 'n lang gespook om sy paspoort terug te kry.
Die 78-jarige pediatriese onkoloog word sedert 18 Augustus in die VAE aangehou nadat hy in absentia gevonnis is vir die afsterwe van 'n meisie van Yemen wat hy in 2002 vir leukemie behandel het. Hy is op 21 Maart vrygespreek en was ook suksesvol met sy appèlverhoor.